Gompieno, baimana ba le bantsi ba fetsa dikgwedi ba baakanyetsa go tsholwa ga masea a bone, Marea le ene o tshwanetse a bo a ne a dira se se tshwanang. Yono e ne e tla nna ngwana wa gagwe wa ntlha. Mme gone, ditiragalo tse di neng di sa lebelelwa di ne tsa tlhakatlhakanya dithulaganyo tsa gagwe. Kaesara Aguseto o ne a laela gore go balwe batho, mme ba ye go ikwadisa kwa dinagagaeng tsa bone. Ka jalo, fa Marea a ne a na le dikgwedi di le robonngwe a imile, Josefa o ne a tsamaya le ene sekgala sa dikilometara di ka nna 150, gongwe Marea a palame tonki! Go ne go na le batho ba le bantsi kwa Bethelehema ba ba neng ba tlile go ikwadisa mme Marea o ne a tlhoka lefelo le le senang batho le a neng a tla belegela mo go lone, le fa go ntse jalo, lefelo le le neng le le gone fela e ne e le setale. Go tshwanetse ga bo go ne go le thata gore Marea a tsholele ngwana mo setaleng. Go ka direga gore o ne a tlhabilwe ke ditlhong e bile a tshogile.